આ વર્ષ દરમિયાન ગુરુ ગ્રહનું ભ્રમણ આપની રાશિથી નવમા એટલે કે ભાગ્ય સ્થાનેથી રહેશે. આ ભાગ્ય સ્થાનનો ગુરુ આપને માન-સન્માન અપાવે. આપનાં અગત્યનાં કાર્યો આપ પૂર્ણ કરી શકો. ગુરુ આપના મિત્રોમાં વધારો કરે. બગડેલા સંબંધો સુધારવામાં મદદ કરે. આપનાં સર્જનાત્મક કાર્યોમાં સાનુકૂળતા મળતા આનંદ જણાય. બેચેનીનો બોજ હળવો થાય. આ વર્ષ વિદેશ માટે સારું રહેશે. અમેરિકાથી આપને ફાયદો વધુ રહેશે. આપનાં રોજિંદાં કામમાં વ્યસ્ત રહેવાથી નવા મિત્રો થાય અને મિત્રો થકી વિદેશનો લાભ મળે. શનિ ગ્રહનું ભ્રમણ આપની રાશિથી લાભ સ્થાનેથી પસાર થશે જે આપના માટે શુભ ફળના સંકેત આપે છે. સંજોગો આપના દિવસે દિવસે સુધરતા જાય. આપના સહાયકોની મદદથી આપની વૃદ્ધિ થતી જણાય. આપનાં નાણાં જ્યાંથી લેવાનાં છે ત્યાંથી આપ મેળવી શકો. શુભ કાર્ય થાય. એકદંરે શનિ મહારાજ શુભ ફળદાયી છે. કોર્ટ-કચેરીમાં સફળતા મળશે. રાહુ ગ્રહનું ભ્રમણ આ વર્ષ દરમિયાન આપની રાશિથી છઠ્ઠા સ્થાને રહેશે. આ સમયમાં રાહુ શુભ ફળ આાપશે. આપના ગૂંચવડાવાળા પ્રશ્નોનું નિરાકરણ મળે. કોઈ પણ રોગ કે તકલીફ આપને પડે તેનું નિરાકરણ આવતું જણાય. વ્યવસાયમાં ઉન્નતિ દેખાય. આપની મહેનત રંગ લાવતી હોય તેમ લાગે. નવાં કાર્યો, ખરીદી અને પ્રવાસોના કારણે ખર્ચ વધશે. મહત્ત્વના પ્રોજેક્ટો પર કામ થાય. ઘરમાં યજ્ઞ કરવાનું સ્વપ્ન પૂર્ણ થાય. આ વર્ષે તમારી માનસિક મૂંઝવણો દૂર થવા લાગે. મુશ્કેલીનાં વાદળો હટશે અને સાનુકૂળ સંજોગો નિર્માણ થાય. જેના કારણે આપનું મન શાંત રહે. ખાસ આ સમયમાં પ્રગતિના પ્રસંગો ઊભા થાય. અણધારી મદદ મળે. આ ઉપરાંત જૂની ઉઘરાણી પતે. મહિલાઓ માટે આ વર્ષ મધ્યમ ફળદાયી બનશે.